偶遊大愚見餘杭明雅照師舊識子瞻能言西湖舊遊將行賦詩送之
作者：蘇轍
朝代：宋

paragraphs: 五年賣鹽酒，勝事不復知。
城東古道場，蕭瑟寒松姿。
出遊誠偶爾，相逢亦不期。
西軒吳越僧，弛擔未多時。
言住西湖中，巖谷涵清漪。
却背閭井喧，曲盡水石奇。
昔年蘇夫子，杖屨無不之。
三百六十寺，處處題清詩。
麋鹿盡相識，况乃比丘師。
辯凈二老人，精明吐琉璃。
笑言每忘去，蒲褐相依隨。
門人几杖立，往往聞談詞。
風雲一解散，變化何不爲。
辯入三昧火，卯塔長松欹。
凈老不復出，麈尾清風施。
蘇公得罪去，布衣拂霜髭。
空存壁間字，鬰屈蟠蛟螭。
知我即兄弟，微官此棲遲。
問何久自苦，五斗寧免饑。
俯首笑不答，且爾聊敖嬉。
我兄次公狂，我復長康癡。
反復自爲計，定知山中宜。
但欲畢婚娶，每爲故人疑。
君歸漫灑掃，野鶴非長羈。